જ્યારે હવે જે બીજા કિસ્સાને મધર ટેરેસાના દૈવી ચમત્કાર તરીકે ગણાવીને તેમને સંતની ઉપાધિ આપવાની જાહેરાત થઈ છે એ કિસ્સો છે બ્રાઝિલનો. બ્રાઝિલના સેન્ટોસ શહેરના એક એન્જિનિયરને (તેની ઓળખ છતી કરવામાં આવી નથી) મગજમાં એકથી વધુ ગાંઠ હોવાનું નિદાન થયું. તેના ન્યુરોસર્જ્યન હોઝે ઑગસ્ટો નાસેરના જણાવ્યા પ્રમાણે એ દરદી ૨૦૦૮માં તેમને ત્યાં દાખલ થયો હતો અને એ વખતે તેના મગજમાં આઠ ગાંઠ હતી. અત્યંત ગંભીર સ્થિતિમાં રહેલા એ દરદીને મગજની અત્યંત જટિલ સર્જરીમાંથી પસાર થવાનું હતું. તેની પત્ની કલકત્તાનાં મધર ટેરેસાની અત્યંત ચુસ્ત ભક્ત હતી અને તે સતત તેમની પ્રાર્થનામાં મગ્ન રહેતી. ખુદ એ ન્યુરોસર્જ્યનના જણાવ્યા પ્રમાણે સર્જરીમાં ગયા પહેલાં જ તે દરદી સાજો થઈ ગયો. હૉસ્પિટલમાં તે કોમામાં જતો રહેલો, પરંતુ તે કોમામાંથી બહાર આવી ગયો એટલું જ નહીં; તેને ફટાફટ રિકવરી પણ આવી ગઈ. આ કોઈ ચમત્કારથી કમ નથી. ૧૭ ડિસેમ્બરે પોપ ફ્રાન્સિસે મધર ટેરેસાના ૯૭મા જન્મદિવસે તેમને સંતની ઉપાધિ આપવાની જાહેરાત કરી. હવે તેમની કૅનનાઇઝેશન વિધિ થશે. એ પછી મધર ટેરેસા સેન્ટ ટેરેસા તરીકે પ્રસ્થાપિત થશે.